钦定古今图书集成/理学汇编/经籍典/第139卷 > 《汉韩婴诗外传三》 > 《常武二》
## 钦定古今图书集成/理学汇编/经籍典/第139卷 > 《汉韩婴诗外传三》 > 《常武二》

勇士，一呼而三军皆避，士之诚也。昔者楚熊渠子夜
行寝石以为伏虎，弯弓而射之，没金饮羽，下视知其
为石，石为之开，而况人乎？夫倡而不和，动而不偾，中
心有不全者矣。夫不降席而匡天下者，求之己也。孔
子曰：“其身正，不令而行；其身不正，虽令不从。”先王之
所以拱揖指麾，而四海来宾者，诚德之至也，色以形
于外也。《诗》曰：“王猷允塞，徐方既来。”